Astrid Krag (S), 2012-10-24:
Jeg synes, det mest visionære – og det er faktisk noget af det, jeg ubetinget er allermest stolt af, og som er noget af det, der har været efterlyst i allerlængst tid fra faglige kredses side – er, at vi nu giver danskere en ret til hurtig udredning.
Vi samler ansvaret et sted, vi giver en ret til, at man kan blive udredt inden 30 dage, og man slipper for at være kastebold i systemet.
Det er jeg vanvittig stolt af.
Det vil betyde, at flere mennesker med alvorlige sygdomme kan behandles før, fordi det bliver opdaget hurtigere.
Så det er en markant forbedring, som vi kan være rigtig stolte af.
Jeg vil bare sige, at den her omtalte visionære behandlingsgaranti jo har betydet en skævvridning af sundhedsvæsenets ressourcer over imod sygdomme, som ofte er mindre alvorlige, men jo i høj grad også over mod de sygdomme, hvor der har været et privat alternativ.
Her har regionerne skullet behandle inden for 1 måned, ellers ville patienterne gå til de private.
Ved at lave den differentierede ventetid får vi sat det sundhedsfaglige skøn i centrum, og derfor er det ikke korrekt, som spørgeren siger, at det vil være meget lidelsesfuldt at stå på listen, for lige præcis spørgsmålet om smerter er jo en af de ting, som afgør sygdommens alvor, og hvornår man har sin ret, altså om det er inden for 1 måned eller 2 måneder.
Så det er en af de ting, der indgår, når lægerne vurderer det.
Jamen som både jeg og formanden for Medicintilskudsnævnet redegjorde for på samrådet, fungerer de her processer jo på den måde, at alle, der vil høres, kan blive hørt.
Det er åbne processer.
Man kan henvende sig, og så bliver ens input taget med.
I udgangspunktet har Medicintilskudsnævnet en høringsliste, som de selv sender ud, men hvis der er folk, der henvender sig efterfølgende, kommer de med.
Det redegjorde formanden for Medicintilskudsnævnet jo for på samrådet, og jeg kan jo henvise til hans redegørelse der.
Tak for spørgsmålet og tak for anledningen til at diskutere den differentierede behandlingsgaranti og ikke mindst udredningsretten med ordføreren igen.
Det er et af vores flagskibe inden for sundhedsområdet, nemlig at alle danskere nu får ret til at blive udredt inden for 1 måned.
Så spørger spørgeren, om jeg konkret vil forholde mig til, hvordan man har valgt at indrette sig i en region i forlængelse af det her.
Jeg betragter det såmænd hverken som et skud for boven eller chikane, eller hvad det var, ordføreren spurgte ind til.
Som ordføreren vil vide, nu han kender vores forslag, går den differentierede behandlingsgaranti ud på, at man maksimalt skal vente i 2 måneder.
Det vil sige, at hvis en region vurderer, at de har kapacitet til at indrette deres sundhedsvæsen på en måde, så de både kan sikre danskerne den grundlæggende, markante forbedring, der ligger i udredningsretten – altså at man kan blive udredt inden for 1 måned, at ansvaret er samlet et sted, at man ikke længere skal være kastebold i systemet – og samtidig kan behandle både de mest alvorligt syge patienter hurtigere, som jo er hele forudsætningen for at lave en udredningsgaranti og en differentieret behandlingsgaranti, og de mindre alvorlige på en måde, så økonomien hænger sammen, føler jeg mig ikke chikaneret af det, og heller ikke, at jeg har fået et skud for boven.